D'acord amb l'article 141.1 de l'Estatut d'autonomia de Catalunya, correspon a la Generalitat la competència exclusiva en matèria de joc si l'activitat s'acompleix exclusivament a Catalunya.
La Llei 15/1984, de 20 de març, del joc, que té per objecte la regulació de totes les activitats relatives a casinos, jocs i apostes en l'àmbit territorial de Catalunya, mitjançant la disposició final tercera autoritza el Govern perquè dicti les disposicions que calen per al seu desplegament.
La Llei 5/1986, de 17 d'abril, de creació de l'Entitat Autònoma de Jocs i Apostes de la Generalitat, a l'article 2 estableix que aquesta Entitat té al seu càrrec l'organització, la gestió directa i la comercialització dels jocs que les disposicions legals reserven a la gestió de la Generalitat, i també la recaptació dels ingressos públics derivats d'aquesta activitat i el pagament dels premis que s'estableixin, i a l'article 4.2 preveu la regulació per part del Govern, mitjançant un decret, de la distribució al públic dels elements del joc, això és, la seva comercialització.
D'acord amb l'article 68.1 de l'Estatut d'autonomia de Catalunya i l'article 39.1 de la Llei 13/2008, de 5 de novembre, de la presidència de la Generalitat i del Govern, correspon al Govern, en l'exercici de les competències de la Generalitat, la potestat reglamentària.
Amb la nova regulació a través del present Decret es pretén reordenar la normativa en matèria de comercialització dels jocs de loteria, articulada mitjançant el Decret 364/2006, de 3 d'octubre, i adaptar-la al marc normatiu de les loteries de l'àmbit competencial de l'Entitat esmentada.
En aquest procés d'actualització normativa és remarcable el fet que la nova regulació habilita l'Entitat Autònoma de Jocs i Apostes de la Generalitat per determinar i establir directrius sobre mesures, procediments i sistemes tècnics en el marc del desenvolupament de les polítiques sobre joc responsable iniciades l'any 2008, i de conformitat amb els criteris de responsabilitat social corporativa adoptats, amb la finalitat d'afavorir una participació responsable i de minimitzar els possibles riscos que puguin perjudicar les persones jugadores de les loteries comercialitzades per l'Entitat Autònoma de Jocs i Apostes de la Generalitat.
Vista l'experiència i l'evolució del sector del joc, es fa necessària la revisió de les condicions retributives envers la xarxa comercial, de manera que la persona agent venedora pugui veure incrementada la retribució bàsica, establerta en els respectius decrets específics de cada joc de loteria, mitjançant comissions addicionals en funció d'objectius que assoleixi.
Amb la nova regulació s'ha pretès també assolir una revisió d'aspectes procedimentals respecte de la normativa anterior, establint que la persona que sol·liciti ser agent venedora o operadora comercial hagi de presentar declaracions responsables sobre determinats aspectes que li són exigibles, en aplicació del que preveu l'article 5 del Decret 106/2008, de 6 de maig, de mesures per a l'eliminació de tràmits i la simplificació de procediments per facilitar l'activitat econòmica, així com també que la sol·licitant esmentada disposi de l'opció d'autoritzar l'Entitat per a la comprovació de determinades dades i documents, mitjançant la consulta a través del Catàleg de dades i documents electrònics, en aplicació de les finalitats previstes a l'article 3 del Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat.
Per tant, a proposta del conseller d'Economia i Coneixement, d'acord amb el dictamen de la Comissió Jurídica Assessora, i amb la deliberació prèvia del Govern,
S'aprova el Reglament de comercialització dels jocs de loteria organitzats i gestionats per l'Entitat Autònoma de Jocs i Apostes de la Generalitat, que s'insereix a continuació.
Les directrius sobre mesures, procediments i sistemes tècnics relatius a la pràctica responsable dels jocs de loteria organitzats i gestionats per l'Entitat Autònoma de Jocs i Apostes de la Generalitat es fixaran mitjançant una resolució de la direcció de l'Entitat, i es publicaran al Diari Oficial de la Generalitat de Catalunya.
Queden derogades totes les disposicions d'igual o menor rang que contradiguin el contingut d'aquest Decret i, en particular, el Decret 364/2006, de 3 d'octubre, de regulació de les condicions de comercialització dels jocs de loteria organitzats i gestionats per l'Entitat Autònoma de Jocs i Apostes de la Generalitat.
Es modifiquen els articles 1, 2, 4.1.d), 6, 17, 19 i 21 del Decret 241/1986, de 4 d'agost, pel qual s'aprova el Reglament general dels jocs de loteria organitzats per l'Entitat Autònoma de Jocs i Apostes de la Generalitat, que queden redactats amb el contingut següent:
D'acord amb el que estableix l'article 5 del Decret 240/2004, de 30 de març, d'aprovació del catàleg de jocs i apostes a Catalunya i dels criteris aplicables a la seva planificació, correspon a la Generalitat de Catalunya, per mitjà de l'Entitat Autònoma de Jocs i Apostes de la Generalitat, l'organització i la gestió directa del joc de la loteria.
Els jocs regulats per aquest Reglament consisteixen en l'adquisició de bitllets i la formalització d'apostes en punts de venda propis o aliens a l'Entitat degudament autoritzats, mitjançant el pagament d'un preu cert, per, si s'escau, obtenir els premis corresponents.
Els premis poden ser en metàl·lic, en espècie o en drets de participació en sorteigs especials i en pagaments al comptat, en diferit o fraccionats, en la forma en què es determini en cada cas.
"Únicament s'entendrà que participa en un dels jocs de loteria explotats per l'Entitat Autònoma de Jocs i Apostes de la Generalitat: a) qui tingui un bitllet, en paper o emès electrònicament, inclosos els resultants de la formalització d'apostes realitzades en establiments propis o aliens a l'Entitat, degudament autoritzats; b) qui hagi efectuat una aposta o hagi adquirit un bitllet emès electrònicament en un punt de venda de l'Entitat o d'un agent venedor autoritzat utilitzant sistemes informàtics i telemàtics per qualsevol dels mitjans o sistemes de suport previstos, sempre que aquesta aposta hagi quedat registrada en els sistemes informàtics de l'Entitat.
"d) La data del sorteig o els mecanismes d'identificació del sorteig en el qual participa el bitllet o la forma d'adjudicació dels premis, quan sigui aplicable.
"Ningú no pot actuar com a persona agent venedora sense l'autorització corresponent emesa per l'Entitat Autònoma de Jocs i Apostes de la Generalitat.
"Els resultats dels sorteigs es recolliran en una llista oficial de l'Entitat, la qual establirà els mecanismes adients per assegurar-ne la publicitat.
"Dintre de les condicions, les quanties i les modalitats determinades per l'Entitat Autònoma de Jocs i Apostes de la Generalitat, els premis poden ser pagats:
"b) Per les entitats financeres que l'Entitat determini per a aquest fi.
"Els bitllets de les diferents modalitats del joc de la loteria, inclosos els resultants de la formalització de les apostes, són documents al portador a tots els efectes sens perjudici dels drets a tercers, que correspondrà determinar als tribunals de justícia, a excepció que es facin constar les dades identificatives del/de la posseïdor/a del bitllet en el lloc previst a aquest efecte.
En el supòsit que s'hagin realitzat apostes utilitzant sistemes informàtics o telemàtics per qualsevol dels mitjans o sistemes de suport previstos, únicament té dret al cobrament de premis la persona que consti com a apostant en els sistemes informàtics centrals de l'Entitat."
S'afegeixen un apartat segon a l'article 4 i els apartats e) i f) a l'article 11 del Decret 241/1986, de 4 d'agost, pel qual s'aprova el Reglament general dels jocs de loteria organitzats per l'Entitat Autònoma de Jocs i Apostes de la Generalitat, amb el contingut següent:
En la pràctica del joc de la loteria mitjançant l'ús de sistemes informàtics o telemàtics per qualsevol dels mitjans o dels suports previstos, caldrà oferir una imatge virtual d'un bitllet que reprodueixi la informació relacionada a l'apartat anterior.
"e) El bitllet o aposta que no hagi quedat enregistrat en el sistema informàtic central de l'Entitat abans de l'inici del sorteig.
"f) El bitllet o aposta que correspongui a un sorteig que hagi estat anul·lat per l'Entitat."
Es modifiquen els articles 2, 7, 18, 19 i 20 del Decret 313/1988, de 17 d'octubre, pel qual s'aprova el Reglament de la loteria Trio, que queden redactats amb el contingut següent:
"La persona participant pot escollir els números mitjançant qualsevol dels mètodes següents:
"19.1 El règim de pagament de premis dels bitllets corresponents a les apostes formalitzades en els establiments és el següent:
"19.2 Una ordre de la persona titular del departament competent en matèria de joc i apostes ha de regular el règim de pagament de premis d'apostes realitzades mitjançant l'ús de sistemes informàtics o telemàtics per qualsevol dels mitjans o suports previstos.
Es modifiquen els articles 7, 19, 20 i 21 del Decret 315/1992, de 14 de desembre, pel qual s'aprova el Reglament de la loteria denominada Loto Express, els quals queden redactats amb el contingut següent:
"20.1 El règim de pagament de premis de bitllets corresponents a les apostes formalitzades en els establiments és el següent:
Es modifiquen els apartats 2 i 3 de l'article 1 i els articles 5, 19, 20 i 21 del Decret 132/2003, de 27 de maig, pel qual s'aprova el Reglament de la loteria denominada Super 10, que queden redactats amb el contingut següent:
Aquest joc és una modalitat de loteria en el qual la persona participant pot formalitzar apostes en els punts de venda de l'Entitat o de les persones agents venedores que formen part de la seva xarxa comercial, mitjançant el pagament d'un preu cert, i que es caracteritza perquè la persona participant, per efectuar l'aposta, ha d'escollir deu números d'entre l'1 i el 68.
La persona participant pot escollir els números mitjançant qualsevol dels mètodes següents:
"La formalització d'apostes d'aquest joc de loteria es realitza en els punts de venda de l'Entitat Autònoma de Jocs i Apostes de la Generalitat o en els punts de venda de les persones agents venedores que formen part de la seva xarxa comercial.
"20.1 El règim de pagament de premis de bitllets o apostes realitzades en els establiments és el següent:
S'afegeix un apartat 5 a l'article 18 del Decret 132/2003, de 27 de maig, pel qual s'aprova el Reglament de la loteria denominada Super 10, amb el contingut següent:
Per les apostes formalitzades mitjançant l'ús de sistemes informàtics o telemàtics per qualsevol dels mitjans o suports previstos únicament té dret al cobrament de premis la persona que consti com a apostant en els sistemes informàtics centrals de l'Entitat."
Es modifica l'article 17 del Decret 285/1994, de 4 de novembre, pel qual s'aprova el Reglament de la loteria denominada Supertoc, el qual queda redactat amb el contingut següent:
Els premis Toc definits a l'article 15 són satisfets en efectiu pel mateix establiment, excepte quan un mateix bitllet sigui també guanyador del premi Supertoc.
En aquest supòsit els premis són satisfets per l'Entitat Autònoma de Jocs i Apostes de la Generalitat.
Els premis Supertoc definits a l'article 16 són satisfets per l'Entitat i per qualsevol entitat financera prèviament determinada per l'Entitat."
de comercialització dels jocs de loteria organitzats i gestionats per l'Entitat Autònoma de Jocs i Apostes de la Generalitat
1.1 Aquest Reglament té per objecte la regulació dels requisits i les condicions de la comercialització dels elements dels jocs de la loteria organitzats i gestionats per l'Entitat Autònoma de Jocs i Apostes de la Generalitat (en endavant, l'Entitat), com també possibilitar la venda dels jocs de la loteria mitjançant l'ús de sistemes informàtics o telemàtics en qualsevol dels sistemes de suport que s'estableixin.
1.2 Als efectes d'aquest Reglament, s'entén per comercialització dels elements dels jocs de la loteria la venda al públic de bitllets i apostes i la realització de totes aquelles operacions relacionades amb la seva distribució que permeten aquesta venda al públic, bé sigui utilitzant mitjans físics, bé sigui utilitzant sistemes informàtics o telemàtics per qualsevol dels mitjans o sistemes de suport previstos.
1.3 Les reglamentacions específiques de cadascuna de les modalitats de jocs de loteria poden establir un règim concret específic de comercialització o determinades especialitats en relació amb el règim que preveu aquest Reglament.
L'Entitat pot establir, respecte dels jocs de loteria que organitza i gestiona, les directrius sobre mesures, procediments i sistemes tècnics que afavoreixin la pràctica responsable que fixi el departament competent, i preveure aspectes com el de la comunicació i publicació de missatges d'advertiment sobre joc responsable adreçats a les persones jugadores i el de l'habilitació d'espais o funcions amb informació d'interès als destinataris i destinatàries esmentats.
Les persones agents venedores han de posar en el seu establiment a disposició del públic aquest Reglament i els dels jocs de loteria que estan autoritzades a vendre.
A més, amb la finalitat de garantir la màxima informació al públic, aquest Reglament i les disposicions dels jocs de loteria organitzats i gestionats per l'Entitat, i les resolucions i els acords que se'n derivin, també s'hauran d'incloure, en un lloc destacat, al web de l'Entitat.
Condicions sobre comercialització
Configuració de la xarxa comercial
4.1 Els elements del joc de la loteria de la Generalitat poden ser venuts directament per l'Entitat Autònoma de Jocs i Apostes de la Generalitat i per persones físiques o jurídiques autoritzades per aquesta.
4.2 Les operacions relacionades amb la distribució dels elements del joc de la loteria que han de permetre la seva venda al públic són realitzades per l'Entitat Autònoma de Jocs i Apostes de la Generalitat, directament o mitjançant les persones operadores comercials que tinguin capacitat per distribuir els elements de joc esmentats.
4.3 La xarxa comercial de l'Entitat Autònoma de Jocs i Apostes de la Generalitat la configuren els punts de venda i els canals de distribució de l'Entitat i els punts de venda autoritzats per aquesta.
5.1 Les persones agents venedores són aquelles persones físiques o jurídiques que, prèvia autorització atorgada per l'Entitat, venen al públic bitllets i apostes del joc de la loteria de la Generalitat a canvi de l'obtenció d'una comissió.
5.2 La venda al públic de bitllets i apostes del joc de la loteria es pot fer en establiments físics d'atenció directa a les persones jugadores, com també accedint als llocs web corresponents mitjançant l'ús de sistemes informàtics o telemàtics per qualsevol dels mitjans o sistemes de suport connectats amb els sistemes informàtics de l'Entitat.
5.3 Els criteris generals que s'han d'aplicar per resoldre les sol·licituds d'autorització de les persones agents venedores de l'Entitat són els següents:
a) Compatibilitat de la venda del joc de la loteria amb la resta de productes comercialitzats a l'establiment físic i/o mitjà informàtic o telemàtic.
c) Solvència econòmica de la persona agent venedora.
d) Solvència tècnica del mitjà informàtic o telemàtic.
e) Situació geogràfica de l'establiment físic.
f) Característiques de l'establiment físic i/o mitjà informàtic o telemàtic.
Els criteris de selecció de les persones agents venedores s'han de concretar per ordre de la persona titular del departament competent en matèria de joc i apostes, a proposta del Consell d'Administració de l'Entitat Autònoma de Jocs i Apostes de la Generalitat.
5.4 La comissió a què tenen dret les persones agents venedores és la que fixen, per a cada modalitat dels jocs de la loteria, els decrets de regulació específica.
5.5 En el marc de les polítiques comercials que s'estableixin en cada moment, el Consell d'Administració de l'Entitat pot acordar, a més, comissions addicionals, que es publicaran al Diari Oficial de la Generalitat de Catalunya, en funció de diferents trams de venda que per modalitat de loteria assoleixin les persones agents venedores, entre un mínim d'un 0,5% i un màxim d'un 5% sobre vendes.
6.1 Les persones operadores comercials són aquelles persones físiques o jurídiques que, prèvia autorització atorgada per l'Entitat, faciliten la incorporació a la xarxa comercial d'aquesta d'un conjunt de punts de venda i presten serveis en el marc de la comercialització dels elements de joc, a canvi de l'obtenció d'una comissió.
6.2 Els punts de venda facilitats per les persones operadores comercials a la xarxa comercial de l'Entitat Autònoma de Jocs i Apostes han de ser establiments que aquesta hagi acceptat prèviament.
6.3 Els criteris de selecció de les persones operadores comercials de l'Entitat són els següents:
a) Tenir una xarxa de punts de venda pròpia i/o acords comercials amb persones físiques o jurídiques que disposen de punts de venda, que compleixin amb els criteris de selecció de les persones agents venedores.
b) Tenir capacitat econòmica i tècnica per exercir activitats relacionades amb la distribució dels elements del joc de la loteria.
6.4 La comissió de les persones operadores comercials s'estableix entre un mínim d'un 0,5% i un màxim d'un 5% sobre les vendes de les diferents modalitats dels jocs de la loteria efectuades per les persones agents venedores vinculades a elles.
L'Entitat, mitjançant acord del seu Consell d'Administració, que es publicarà al Diari Oficial de la Generalitat de Catalunya, establirà diferents trams de vendes i el percentatge de comissió aplicable a cada tram per a cada modalitat de loteria.
7.1 Les persones agents venedores vinculades són aquelles persones físiques o jurídiques que compleixen els criteris de selecció de les persones agents venedores i que, prèvia autorització per part de l'Entitat, s'han incorporat a la xarxa comercial d'aquesta pel fet de tenir signat un acord comercial amb una persona operadora comercial o bé per tenir la condició de persona operadora comercial, i poden disposar o no de punts de venda propis.
7.2 L'eficàcia de l'autorització de les persones agents venedores vinculades resta condicionada a l'eficàcia de l'autorització de la persona operadora comercial de la qual depenen.
7.3 La comissió a què tenen dret les persones agents venedores vinculades és la que fixen per a les persones agents venedores, per a cada modalitat dels jocs de la loteria, els decrets de regulació específica, sens perjudici d'aquelles altres que puguin rebre de l'operadora comercial a què es trobin vinculades.
7.4 Les disposicions relatives a les persones agents venedores que conté aquest Reglament són d'aplicació a les persones agents venedores vinculades, llevat d'allò referent a la comissió addicional que preveu per a agents venedors l'article 5, punt 5, d'aquest Reglament.
Comercialització del joc de la loteria mitjançant l'ús de sistemes informàtics o telemàtics
La comercialització dels elements del joc de la loteria mitjançant sistemes informàtics o telemàtics per qualsevol dels mitjans o sistemes de suport, entre d'altres, Internet i telefonia mòbil, es regularà mitjançant una ordre de la persona titular del departament competent en matèria de joc i apostes que, a proposta del Consell d'Administració de l'Entitat, concretarà com a mínim els aspectes següents:
a) Les modalitats del joc de la loteria susceptibles de ser comercialitzades mitjançant aquests sistemes.
b) Les formes de participació i d'accés als sistemes informàtics o telemàtics.
c) El sistema de joc de cada una de les modalitats que, entre d'altres informacions, comprendrà el procés, les regles i els paràmetres del joc.
d) Els sistemes de control i de seguretat a utilitzar.
e) Els procediments que han de seguir per participar en el joc de la loteria les persones jugadores pel que fa al registre i la validació de les apostes.
f) Els sistemes de pagament de les apostes i els de cobrament dels premis.
h) Els deures i les obligacions derivats de la participació en el joc de la loteria.
i) Els sistemes de protecció dels menors d'edat i de les persones sobre les quals recaiguin prohibicions específiques.
j) El compliment de la legislació vigent en matèria de protecció de dades, que haurà de garantir, entre d'altres, la confidencialitat i seguretat respecte a les dades de caràcter personal facilitades per la persona jugadora.
Autorització de persona agent venedora i de persona operadora comercial
9.1 L'autorització de persona agent venedora i de persona operadora comercial s'ha de sol·licitar a l'Entitat o a la xarxa d'oficines de gestió empresarial de la Generalitat de Catalunya (OGE) per tal de possibilitar una tramitació unificada independent de l'organisme responsable del tràmit.
A l'escrit de sol·licitud hi ha de constar:
a) Que la persona sol·licitant autoritza l'Entitat per a la comprovació de les dades relatives a la seva personalitat física, jurídica, o com a representant, mitjançant la consulta a través del Catàleg de dades i documents electrònics.
b) Declaració responsable sobre:
La disponibilitat dels punts de venda, establiments o sistemes informàtics i telemàtics.
El fet de disposar de les autoritzacions o llicències que es requereixin per a l'exercici de l'activitat.
El compliment dels criteris per adquirir la condició de persona agent venedora i/o de persona operadora comercial, d'acord amb els articles 5.3 i 6.3, respectivament, d'aquest Reglament.
9.2 En el cas que la persona sol·licitant no autoritzi l'Entitat per a la consulta de les seves dades a través del Catàleg de dades i documents electrònics, o bé no consti en el referit Catàleg, haurà d'aportar, juntament amb l'escrit de sol·licitud que recull la declaració responsable del punt 1.b) d'aquest article, la documentació següent:
Fotocòpia compulsada del document nacional d'identitat o acreditatiu de la identitat de la persona titular, si es tracta de persona física, o còpia compulsada o testimoni notarial de l'escriptura de constitució de la societat i dels seus estatuts, si es tracta de persona jurídica.
Còpia compulsada o testimoni notarial de l'escriptura de poders del o de la representant legal, si es tracta de persona jurídica.
Tramitació, resolució i notificació de l'autorització
10.1 L'Entitat, una vegada rebi la sol·licitud i la documentació relacionada a l'article anterior, així com la informació complementària que es pugui requerir a la persona interessada, resoldrà i notificarà l'atorgament o la denegació de l'autorització en un termini de tres mesos des de la data en què la sol·licitud hagi tingut entrada en el seu registre.
Les sol·licituds s'han d'entendre desestimades per silenci administratiu si, transcorregut el termini esmentat de tres mesos, l'Entitat Autònoma de Jocs i Apostes de la Generalitat no ha dictat ni notificat la resolució corresponent per causa no imputable a les persones sol·licitants.
10.2 La persona operadora comercial té la condició d'interessada en tots els procediments iniciats per la tramitació de l'autorització a les persones agents venedores vinculades a ella.
10.3 L'autorització de les persones agents venedores ha de tenir el contingut mínim següent:
b) Loteries objecte de l'autorització.
10.4 En les autoritzacions de les persones agents venedores vinculades hi ha de constar també el nom de la persona operadora comercial a la qual estan vinculades.
10.5 L'autorització de les persones operadores comercials ha de tenir el contingut mínim següent:
b) Persones físiques o jurídiques susceptibles de ser persones agents venedores vinculades a la persona operadora comercial amb els corresponents punts de venda acceptats per l'Entitat Autònoma de Jocs i Apostes de la Generalitat.
10.6 L'Entitat Autònoma de Jocs i Apostes de la Generalitat pot exigir tant a les persones agents venedores com a les persones operadores comercials la constitució d'una garantia que respongui de les obligacions contingudes en aquest Reglament i en la normativa de desplegament.
Correspon al Consell d'Administració de l'Entitat determinar el règim de garanties aplicables a cada cas, mitjançant un acord que s'ha de publicar al Diari Oficial de la Generalitat de Catalunya.
Vigència, renovació i modificació de les autoritzacions
11.1 La vigència de l'autorització, que s'estableix en la resolució d'atorgament, en cap cas pot ser superior als deu anys.
La renovació de l'autorització és automàtica i per períodes de temps iguals al període de vigència inicial, excepte en el cas que l'Entitat o la persona autoritzada comuniqui formalment a l'altra part la seva voluntat expressa de no renovar, amb una antelació mínima d'un mes a la data en què finalitzi la vigència de l'autorització.
11.2 Qualsevol modificació de les condicions i circumstàncies en què ha estat autoritzada la persona agent venedora o la persona operadora comercial ha de ser comunicada per escrit a l'Entitat, o a la xarxa d'oficines de gestió empresarial de la Generalitat de Catalunya (OGE), en el termini d'un mes des de la seva producció.
Rebuda la comunicació, l'Entitat ha de resoldre en un termini de tres mesos a comptar de la data d'entrada de la comunicació en el registre de l'Entitat.
Les sol·licituds s'han d'entendre desestimades per silenci administratiu si, transcorregut el termini esmentat de tres mesos, l'Entitat Autònoma de Jocs i Apostes de la Generalitat no ha dictat ni notificat la resolució corresponent.
11.3 Les autoritzacions de persona agent venedora i de persona operadora comercial de l'Entitat són personals i intransferibles per part de les persones que en són titulars.
12.1 L'Entitat, prèvia tramitació del corresponent expedient d'acord amb la normativa de procediment administratiu, en qualsevol moment pot resoldre deixar sense efecte l'autorització de persona agent venedora i de persona operadora comercial quan concorrin les causes següents:
a) Incompliment dels requisits i les condicions exigits per a l'obtenció de l'autorització.
b) Incompliment de les obligacions que conté aquest Reglament i totes aquelles relacionades amb l'activitat autoritzada.
c) Que la persona autoritzada es trobi incursa en alguna de les prohibicions per contractar establertes per la legislació de contractes del sector públic.
12.2 La persona agent venedora i la persona operadora comercial poden renunciar en qualsevol moment als drets derivats de l'atorgament de la respectiva autorització, sens perjudici que l'Entitat pugui establir en l'autorització condicions per rescabalar-se dels costos d'instal·lació en què incorri en cas que les persones autoritzades no compleixin el temps mínim de permanència estipulat en l'autorització.
L'Entitat ha de dictar i notificar a la persona interessada una resolució en la qual consti que l'autorització queda sense efecte.
Efectes de la finalització de la vigència i de la declaració d'ineficàcia de l'autorització
13.1 La finalització de la vigència de l'autorització de persona agent venedora i la declaració de la seva ineficàcia l'obliguen a retornar tots els materials i l'equipament que per a l'activitat autoritzada li hagin estat cedits en concepte de dipòsit per l'Entitat Autònoma de Jocs i Apostes de la Generalitat o entitat col·laboradora d'aquesta, i a l'acompliment de totes les obligacions pendents derivades de l'autorització de la qual era titular.
13.2 La finalització de la vigència de l'autorització de persona operadora comercial i la declaració de la seva ineficàcia l'obliguen a l'acompliment de totes les obligacions pendents derivades de l'autorització de la qual era titular i, a més, comporta automàticament que les autoritzacions de les persones agents venedores vinculades a ella quedin sense efecte i que aquestes passin a tenir la condició de persones agents venedores de l'Entitat sense cap vinculació a persona operadora comercial.
13.3 En el supòsit que els materials i equipaments cedits en concepte de dipòsit no siguin retornats, l'Entitat podrà exercir les potestats concedides per les lleis per a la recuperació possessòria d'aquests béns o podrà executar, si s'escau, la garantia referida a l'article 10.6.
Obligacions de la persona agent venedora
Les obligacions de la persona agent venedora són les següents:
a) Respectar en tot moment les condicions de joc contingudes a la normativa específica de cada modalitat de joc de loteria que estigui autoritzada a vendre, especialment el preu dels bitllets i de les apostes i les condicions en què s'ha d'efectuar el pagament dels premis.
b) Posar a disposició del públic aquest Reglament, la normativa que regula les modalitats de joc de loteria que està autoritzada a vendre i una còpia de l'autorització de persona agent venedora.
Així mateix, ha de posar en un lloc visible de l'establiment, o en el suport escollit en el cas que utilitzi sistemes informàtics o telemàtics per la venda de jocs de loteria, la identificació o el logotip de l'Entitat.
c) Respondre del pagament de premis de bitllets considerats invalidats de conformitat amb el que estableix l'article 11 del Decret 241/1986, de 4 d'agost, que aprova el Reglament general dels jocs de loteria organitzats per l'Entitat, i la resta de regulacions específiques de les modalitats de joc de loteria.
d) Satisfer a l'Entitat els ingressos obtinguts per la venda de loteries, descomptats els premis que ha satisfet i les comissions a què té dret per cada modalitat del joc de la loteria que està autoritzada a vendre.
e) Promoure la bona imatge de les loteries de la Generalitat i col·laborar amb l'Entitat en la promoció comercial dels seus jocs.
Per poder dur a terme activitats de promoció de les loteries de la Generalitat per iniciativa pròpia haurà d'obtenir una autorització de l'Entitat.
f) Respectar les directrius que en qualsevol moment li pugui traslladar l'Entitat Autònoma de Jocs i Apostes de la Generalitat.
Obligacions de la persona operadora comercial
Les obligacions de la persona operadora comercial són les següents:
a) Vetllar perquè les persones agents venedores vinculades a ella compleixin les obligacions contingudes en aquest Reglament, en la normativa de desplegament i en l'autorització, i fomentar la seva implicació en el projecte de les loteries de la Generalitat.
b) Respondre solidàriament del pagament a l'Entitat dels ingressos obtinguts de la venda del joc de la loteria per part de les persones agents venedores vinculades a ella, descomptats els premis satisfets per aquestes i les comissions a què tenen dret per cada modalitat del joc de la loteria que estan autoritzades a vendre.
c) Garantir la restitució dels equips dipositats per part de l'Entitat als diferents punts de venda de les persones agents venedores vinculades a ella.
d) Respectar les directrius que en qualsevol moment li pugui traslladar l'Entitat.
e) Facilitar a l'Entitat tota la informació que aquesta li requereixi respecte al compliment de les seves obligacions.
f) No revertir a les persones agents venedores vinculades a ella cap cost derivat del compliment de les obligacions relacionades en els apartats anteriors.
Les persones agents venedores i les persones operadores comercials de l'Entitat estan subjectes, en tot allò que els sigui aplicable, al que disposa la Llei 1/1991, de 27 de febrer, per la qual es regula el règim sancionador del joc, i a totes aquelles disposicions que la despleguin.